Národná rada Slovenskej republiky

VIII. volebné  obdobie

 Číslo: CRD-1595/2020

187a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov (tlač 187a) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu vládneho návrhu zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov (tlač 187) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 246 zo 16. septembra 2020 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  a
	Výboru Národnej rady Slovenskej republiky pre hospodárske záležitosti. 

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 106 z                     13. októbra 2020
•	Výbor Národnej rady Slovenskej republiky pre hospodárske záležitosti uznesením č. 69 z 20. októbra 2020.

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1. V čl. I bode 2. § 21 ods. 4 prvej vete sa za slová „možno prevádzkovať na úseku dráhy“ vkladá čiarka a slová: „ktorý slúži výlučne na miestne, historické alebo turistické účely“ 

Precíznejšia úprava na účel jednoznačného výkladu ustanovenia, že sa požiadavky európskej legislatívy nevzťahujú na prevádzkovanie drezín, ktoré sú prevádzkované na fyzicky oddelenom úseku dráhy a slúžia len na miestne, historické a turistické účely.  

Výbor NR SR pre hospodárske záležitosti

Gestorský výbor odporúča schváliť

2. V čl. I sa za doterajší 2. bod vkladá nový 3. bod, ktorý znie:

„3. V § 45 ods. 2 sa za slovom „požadovanej“ vypúšťa čiarka a slová „napríklad ju primerane skráti alebo uprednostní vlakové trasy, ktoré sú prioritami určenými objednávateľom dopravných služieb na zabezpečenie dopravnej obslužnosti na základe zmluvy o dopravných službách vo verejnom záujme“.“.

Doterajšie body 3 až 9 sa označujú ako body 4 až 10.

Navrhovanou zmenou sa upravuje príslušné ustanovenie zákona, ktorým bolo do právneho poriadku Slovenskej republiky transponované ustanovenie čl. 46 ods. 2 smernice Európskeho parlamentu a Rady 2012/34/EÚ z 21. novembra 2012, ktorou sa zriaďuje jednotný európsky železničný priestor, a to tak, že sa vypúšťa tá časť predmetného ustanovenia, ktorá je nad rámec spomenutého ustanovenia smernice a v aplikačnej praxi spôsobila diskrimináciu na dopravnom trhu. Táto diskriminácia by umožňovala situácie, keď by sa regionálne osobné vlaky paušálne uprednostňovali pred rýchlikmi a medzinárodnými rýchlikmi, čo by bolo neprimerané vzhľadom k prirodzenej prioritizácií jednotlivých kategórii vlakov v železničnej osobnej doprave. 

Výbor NR SR pre hospodárske záležitosti

Gestorský výbor odporúča schváliť

3. V čl. I bode 3. § 107 ods. 4 písm. f) sa za slovo „alkoholu“ vkladá čiarka a slová „alebo inej návykovej látky, ktoré môžu“ sa nahrádzajú slovami „inej návykovej látky alebo lieku, ktorý môže“. 
Legislatívno – technická úprava. Zosúladenie s bodom 4 vládneho návrhu zákona. 

Výbor NR SR pre hospodárske záležitosti

Gestorský výbor odporúča schváliť

Gestorský výbor odporúča hlasovať o bodoch 1 až 3 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh  zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov (tlač 187)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 77 z 20. októbra 2020.
 
Týmto uznesením výbor zároveň poveril spoločného spravodajcu Ľuboša Krajčíra predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 20. októbra 2020

Peter K r e m s k ý, v.r.  
predseda Výboru NR SR 
pre hospodárske záležitosti